text:
7. november 2017
Myndir: Jan Sørensen
Eru okkara nokkso góðar ella hinar nokkso ógóðar, tá—líkasum—alt kemur til alt?
Ringt at siga. Og onkuntíð eisini sindur líkamikið. Vit spældu og burdu kanska vunnið á einum liði, ið er greiður FM-biðil.
Nakrar ‘umiddelbarar’ tankasørfingar renna mær í hug:
Álopið gongur, tá Maria kemur í uppferð, og Silja Sámalsdóttir tók eisini av, tá hon fekk møguleikan á bakkinum. Tað var gott.
Men annars ov stirvið. Innspæl á striku er altíð ein fragd, altíð flott, so tað er Bara.At.Frøast.Um.
Og sum ein kontra-elskari... tit, meiri av hesum. Enn ov soltið hesum viðvíkjandi.
Men mær dámdi væl stríðshugin. Væl frægari enn ímóti Stjørnuni, og VÍF helst eisini.
Eg veit, at Snowflake-hugtakið hevur sítt tilvistarliga upphav í tí politiska um hasi, ið gerast ovurfornermað av øllum og ekstremt ótolerant mótvegis meiningum, ið ganga ímóti teirra egnu.
Men... eg meini tað—má líka siga hetta, tí tað irriterar: plasera hasar damurnar út á kirkjugarðin eitt mikukvøld í mai, og tað vóru tey deyðu, vit hoyrdu (!)
Okkara damur verja heilt ókey, og samdur við Sonna, at tað gongur betri. Her er framgongd. Og tað er tað, alt handlar um í ár. Næsta helst eisini. Vónandi.
Tó so, hetta eru ungar damur, opinberiliga kjokkaðar við passión og øllum tí, ið eyðmerkir ungdóm. Ella burdi gjørt tað. Men har er onki at hoyra. Eg fiski ikki eftir gorran og desperatiónsgalli, eftir konufólkasligum maskingevers-óljóði, men ramligum og ábyrgjandi orðadrátti tvørturígjøgnum verjupartin, ið helst skal síggjast aftur sum ein múrur so ógjøgnumtreingjandi, at áleypandi liðið verður fyri einum slag av hindursangist. Orðað øðrvísi: tøgn er ikki The New Sexy. Ikki í kontakt-ítrótti í øllum førum. Øll mugu vita, hvat hini gera, og hví.
Og tá tankalesing er ein væl truplari kunstur at meistra enn normalt tos, tá skjóti eg upp, at vit halda okkum til síðstnevnda.
Hálvleiksstøðan var javnleikur. 10 – 10. Og tað, at vit megnaðu at halda stand og koma á odda upp í fleiri ferðir, sigur sína egna søgu: um eitt lið, sum hoyrir heima í bestu deildini í føroyskum kvinnuhondbólti.
Men tá hinar skora 16 mál, vit 13, í næsta hálvleiki, so tapir tú. Og tað gjørdu vit.
Úrslitið, 23 – 26, er tó ikki ein heimilaður spegil av dystargongdini. Tað var spenningur heilt uppundir síðstu minuttir. Og tað skulu hoyvíksdamur eiga: tær duga spenning.
Næstu dystur er ímóti Kyndli. Hóast framtíðin er grønari hvørjumegin vegjaðaran enn í hondbólti, so eru grøndamurnar væl fyri. Ungar tær flestu, men veteranar í flestøllum lutum í hondbóltsspælinum.
Rímiliga skjótar og heilt sterkar. So her skal vilji og gløgt hondbóltsspæl til, um líkindaavrik skal fáast burturúr. Málið má vera at klára okkum hvaðna betri enn síðst.
So var ímóti VB, har vit gjørdu tað betri enn í Vági. Vónandi verður tað so ímóti Kyndli á Hálsi.
Hasar kyndladamurnar eru ikki suverenar, men tær eru meiri vandar enn okkara. Eisini í dómararelatiónum.
Alt hetta heldur í nøkur ár afturat, men fyri tað er umráðandi at royna at vinna ella, sum instamark, betra seg fyri hvørjaferð.
Koyrið á damur, framtíðin er svørt, so bikjasvørt!!!!!!!
22. januar
22. januar
15. januar
11. januar
11. januar
30. desember
30. desember
28. desember
11. desember
11. desember
Hondbóltsfelagið H71
Hoyvíkshøllin
Postsmoga 1067
FO-188 Hoyvík


c: text/html

text:
- Støðugt fleiri velja at luttaka á vinnustevnuni!
Undirtøkan fyri at luttaka á vinnustevnuni Faroexpo, er alsamt vaksandi. Í mun til somu tíð í fjørð, hava nógv fleiri fyritøkur og stovnar melda til Faroexpo, sum verður hildin frá 24. – 27. oktober. Hetta sjeynda árið á rað, at stóra tiltakið verður hildið í Runavík.
Talan er um eitt serstakt vinnuligt konsept, ið er samansett av partenariati, ráðstevnu og mentan.
Faroexpo er størsta og einasta vinnuliga tiltak av sínum slagi í Føroyum. Vinnustevnan er eitt sera gott høvi hjá føroyskum og útlendskum fyritøkum og stovnum at knýta vinnulig sambond.
Nú ber eisini til at melda til Faroexpo beinleiðis á netinum. Talið av luttakarum er vaksið hvørt ár, og verður talið á luttakandi á Faroexpo 2011 væntandi eisini nakað hægri enn í fjør. Tí ynskja fyrireikararnir at hava yvirlit yvir allar luttakarar so tíðliga sum møguligt, fyri at fyrireika so viðkomandi fundir sum gjørligt.
Partenariat
Partenariatið verður hildið í ítróttarhøllini í Runavík týsdagin 25. oktober og fyrrapart mikudagin 26. oktober. Eitt Partenariat er eitt lukkað forum, har tilmeldaðu luttakararnir nýta høvið til at skapa vinnulig sambond gjøgnum skipaðar fundir.
Partenariatið setir fokus á fyritøkur og stovnar innan ymiskar vinnugreinar. Tey, sum velja at luttaka á partenariatinum, fáa atgongd til luttakaralistan og harvið møguleikan til at bíleggja fundir við aðrar luttakarar. Stutt áðrenn Faroexpo, verður eitt yvirlit yvir fundir send luttakarunum, soleiðis, at til ber at fyrireika seg til hvønn einstakan fund og gera broytingar, um neyðugt.
Almenn ráðstevna
Ein týðandi partur av Faroexpo, er almenna Faroexpo Ráðstevnan, sum verður hildin mikudagin 26 oktober kl. 13.00 til 16.30 í Løkshøll í Runavík.
Heitið á ráðstevnuni verður kunngjørt í nærmastu framtíð. Ráðstevnan er, sum nevnt, opin fyri almenninginum, meðan partenariatsparturin bert er fyri fyritøkum, ið hava fulla luttøku á Faroexpo. Høvuðsskráin fyri Faroexpo 2011 sæst nú eisini á www.faroexpo.fo.
Fyriskipan
Tað fyritøkan VRG í Saltangará, sum er høvuðssamskipari av Faroexpo og Mentanarvikuni í Runavík, sum er frá 23. til 30. oktober. Høvuðsstuðul hjá samlaða tiltakinum er Bank Nordik. Harumframt hevur Faroexpo nakrar sonevndar expo-stuðlar, hesir eru Statoil, Bakkafrost og Runavíkar kommuna.

robotstxt: allowed

filter: keep


text:
Endoskopieindin virkar undir skurðgongini og ger ymsar kikarakanningar av sodningarlagnum.
Fyri at koma til kanning, skal ávísing fyriliggja frá kommunulækna.
Endoskopieindin innkallar til kanning umvegis Mínboks. Hevur tú ikki Mínboks, fært tú bræv við vanligum posti.
Sig frá í góðari tíð, um ikki ber til at møta ásetta tíð, so annar sjúklingur kann fáa tíðina. Fráboðast skal við at ringja til Landssjúkrahúsið á tel. 30 47 34 kl.14.00-15.00 gerandisdagar.
Tú finnur Endoskopieindina við at fara til vinstru í forhøllini, ganga yvir til har trappur og ein einstøk lyfta er, (har bíðrúmið til vaktlæknan er) og annaðhvørt ganga upp á aðru hædd, ella velja hædd 2 í lyftini.
Tá tú ert komin á 2. hædd, gongur tú til høgru eftir gongini, har tú sært bíðirúmið til Endoskopieindina fyri framman. Skelti vísa tær á, at tú ert á rættari leið.
Sí eisini filmsbrot her, hvussu tú finnur leiðina til Endoskopieindina.
Les niðanfyri um kanningar sum verða gjørdar á Endoskopieindini.
Gastroskopi
Gastroskopi er ein kikarakanning av vælindi, magasekki og tólvfingratarmi. Læknin sær rovuna og um broytingar eru.
Ígjøgnum eina kanal í kikaranum, ber til at taka vevnað frá til kanningar.
Les meira her
Koloskopi
Koloskopi er ein kikarakanning av langanum. Læknin sum ger kanningina, sær tarmrovuna og um broytingar eru.
Ígjøgnum eina kanal í kikaranum, ber til at taka vevnað frá til kanningar.
Les meira her.
Sigmoideoskopi
Sigmoideoskopi er ein kikara kanning av niðasta parti av langanum. Læknin sum ger kanningina sær tarmrovuna og um broytingar eru.
Ígjøgnum eina kanal í kikaranum, ber til at taka vevnað frá til kanningar.
Les meira her
ERCP
ERCP er ein kikarakanning, har læknin sær útmunnan frá gallagongd og búkspýttskertli. Fyri at síggja gallagongina á røntgenmynd, verður kontrastevni sprænt gjøgnum eina kanal í kikaranum.
Tað ber eisini til at arbeiða við instrumentum gjøgnum kikaran.
Les meira her.


text:
Vilmund Jacobsen 10.01.2018 (12:42)
Setti eld á stóran eiturkopp
Tað gekk ikki væl hjá einum manni í Kalifornia, sum seinasta sunnudag royndi at seta eld á ein stóran eiturkopp við einum tendrara.
Tað veit lokala heimasíðan - Record Searchlight - at siga.
Tá eldur var komin í eiturkoppin, fór hann at renna runt í íbúðini hjá manninum, har eldur fyrst kom í eina madrassu.
Tá tað hevði eydnast teimum, ið inni vóru, at sløkkja eldin í madrassuni, var eldur í øðrum tingum í íbúðini, og tað endaði við, at eldur eisini kom í vindeyguni í sovikamarinum.
Fólk, sum vóru í íbúðini, royndu at sløkkja við eini havaslangu, men tá tað ikki eydnaðist, noyddust tey at senda boð eftir sløkkiliðnum.
Tá sløkkiliðið hevði fingið tamarhald á eldinum, vóru skaðar í íbúðini fyri út við 70.000 krónur.
Eingin - undantikið eiturkoppurin sjálvur - fekk nakran skaða, men leigarin, sum setti eld í eiturkoppin við tendraranum, noyðist at finna sær ein annan bústað.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Formansskapurin fund um frágreiðing
Løgtingið fekk frágreiðingina 23. juni. Niðurstøðan hjá kanningarstjóranum er, at bæði løgmaður og landsstýrismaðurin brutu lógina um ábyrgd landsstýrismanna.
Jógvan á Lakjuni, tingformaður, hevur áður sagt, at tingið verður ikki kallað saman fyrr enn umsitingin hjá løgtinginum er komin við tilmæli til formansskapin um, hvat nú skal gerast.
Jonhard Klettheyggj, løgtingssstjóri, segði við útvarpið í seinastu viku, at umsitingin hjá løgtinginum skal brúka okkurt um 14 dagar til at gera tilmælið.


text:
- Tíðindi, mentan og ítróttur
Tórshavn Marathon: Italiumaður fyrstur á mál
Fólkaheilsuráðið, Krabbameinsfelagið og rennifelagið Bragdið stóðu í dag saman um árliga Tórshavn Marathon - og fyri einum góðum tíma síðani kom fyrsti rennarin á mál í Tórsgøtu í Havn.
Fyrstaplássið eigur italski Raoul Jankowsky sum kom á mál við tíðini 2:44:48. Andreas Hansen kom á øðrum plássi, men gjørdist kortini føroyameistari við tíðini 2:55:03. Tann, sum verður kosin føroyameistari, skal nevniliga hava bústað í Føroyum.
Fimtan ára gamla rutumetið hjá Cecil Weihe reyk sostatt í dag á tí 16. Tórshavn Marathon. Cecil Weihe kom á mál sum nummar trý í dag.


text:
- Tíðindi, mentan og ítróttur
Eiga at brúka somu orðingar sum løgmaður
Í Føroyum hevur løgmaður hevur skrivað uppskot til stjórnarskipan, sum ikki skapar iva um grundlógarstøðuna hjá Føroyum.
Danska Løgmálaráðið skrivar í hoyringarsvari, at soleiðis sum uppskotið nú er orðað, verður grundlógin framvegis galdandi í Føroyum.
Arbeiða við tveimum uppskotum
Í Grønlandi arbeiðir stjórnarskipanarnevndin við tveimum uppskotum. Einari stjórnarskipan og einari grundlóg.
Stjórnarskipanin skal vera galdandi, meðan Grønland er í ríkisfelagsskapinum.
Grundlógin skal koma í gildi, tá Grønland verður sjálvstøðugt.
Og grønlendska stjórnarskipanin eigur at hava somu orðingar sum løgmaður hevur brúkt, heldur Jens Wendel-Hansen.
- Soleiðis ber til at fáa eina stjórnarskipan, sum virðir donsku grundlógina, sigur hann við KNR.
Taka orðingina til eftirtektar
Forkvinnan í grønlendsku stjórnarskipanarnevndini, Vivian Motzfeldt, sigur, at tey vilja fyrst og fremst hava eina grundlóg, sum skal koma í gildi, tá Grønland fer úr ríkisfelagskapinum.
Men hon sigur samstundis, at hon tekur føroyska formælið til stjórnarskipan til eftirtektar.
Sí eisini


text:
Kelda: in.fo
Hann sigur, at sum støðan er nú, er ikki heimild í lógini til at hava ymsan prís á streymi, alt eftir hvør tað er sum brúkar hann, ella nær streymurin verður brúktur.
Tí verður nú arbeitt við at broyta lógina so at tað fer at bera til at hava ymsar prísir. Tað er eitt arbeiði, tey eru í holt við í Heilsu- og innlendismálaráðnum, og tað er ikki liðugt enn.
Hákun Djurhuus sigur, at tískil veit hann heldur ikki enn, hvussu umfatandi heimildin at hava ymsar prísir, verður.
Men tað, sum liggur í kortunum hjá Sev er ikki, at øll skulu kunna fáa bíligari streym um náttina, og tískil er heldur ikki ætlanin, at tað skal vera bíligari at vaska klæðir ella at seta uppvaskimaskuna frá um náttina.
Les alla greinina her


text:
Landsstýriskvinnan í heilsumálum, Sirið Stenberg, hevur gjørt av at seta Johan Jansson í starv sum nýggjan varastjóra við læknafakligari bakgrund á Landssjúkrahúsinum.
Johan Jansson er 54 ára gamal, ættaður úr Álandi og hevur royndir við at arbeiða í einum oyggjasamfelag.
Johan Jansson er útbúgvin lækni frá Åbo Universiteti í Álandi og gjørdist serlækni í psykiatri í 1997. Hann hevur 20 ára starvsroyndir sum lækni, harav 14 ára viðkomandi leiðsluroyndir á strategiskum stigi bæði innan almenna og privata heilsugeiran í Svøríki, har hann hevur verið leiðari við 170 fólkum undir sær. Johan Jansson hevur eisini drúgvar royndir við broytingarleiðslu umframt stóra vitan og kunnleika til m.a. at seta kvalitetsskipanir í verk.
Johan dugir fleiri mál og er vanur við at arbeiða við fleiri mentanum.
Johan Jansson byrjar í starvinum 1. januar 2016.


text:
Navn: Torben Voss Nielsen
Aldur: 46 ár
Heimstaður: Tórshavn
Familja: Stakur.
Útbúgving: Krambakallur og datamatikari
Áhugamál: Uttandura ítriv av øllum slag, ferðing og góður matur.
Hvat ger fyritøkan har tú ert stjóri/eigari?
Eg eru stjóri í fyritøkuni Combine-IT og stovnari av alarm.fo. Vit bjóða fram eina samskiftisskipan í ”The Cloud”. Fyritøkur kunnu við okkara loysn ómakaleyst samskifta við viðskiftafólk, starvsfólk og onnur áhugaði umvegis eina app.
Hvar heldur fyritøkan til?
á Ryggi 25, Nólsoy.
Nær varð hon stovnað?
Várið 2016
Hvussu nógv fólk arbeiða í fyritøkuni?
3,5
Vinnuligir karmar í Føroyum:
Hvat er tað besta, tað almenna hevur gjørt fyri tína fyritøku/vinnugrein seinastu 5 árini?
Tað er, at Tórshavnar kommuna hevur sett á stovn Hugskotið, har vit hava fingið innivist og góða hjálp at koma víðari, tá trupult hevur verið at sett røttu kós.
Hvat er tað besta tað almenna kundi gjørt fyri tína fyritøku/vinnugrein?
Bjóða út alment fleiri (KT) uppgávur, soleiðis at tað er gjøgnumskygni og javnbjóðis kapping millum fyritøkurnar.
Hvussu eru almennu vinnukarmarnir sum heild í Føroyum í mun til hjá líknandi fyritøkum í grannalondunum.
Gott at byrja virksemi og so koma víðari, tá inntøkan er í lagi og allir trupulleikar eru loystir. ”The Valley of Death” er sera djúpur í Føroyum og í mun til grannalondini, so er ongin Business Angel ella íleggjari, ið hevur visiónir sum útgangsstøði, men bert mammon.
Vit hava nógv sera góð fólk við hugskotum, áræði og dreymamyndum. Hesi fáa sett krøv um at gera virkisætlanir, ið krevja eina ph.d útbúgving innan fígging, sølu og fyriseting. Vit køva okkara møguleikar at menna nýggjar altjóða fyritøkur, sum høvdu givið okkum nýggj bein at standa á.
Tað almenna kundi sett seg fremst og gjørt eitt íløgufelag, bjóða føroyingum við, og so farið eftir teimum villu, vónleysu, kreativu og ikki bert ”Excell og Powerpoint” verkætlanunum. Hetta íløgufelag skuldi so givið íverksetarum krónu fyri krónu í mun til tað, ið stovnarin sjálvur setti í.
Hvussu eru umstøðurnar at reka vinnu í kommununi, har fyritøkan er?
Tær eru nøktandi.
Hvat kundi verið betri?
Vinnudagar, vinnuforum ella vinnurráð, har vinnulívsfólk hittast og óformelt deila royndir, avbjóðingar, hugskot og ynski sína millum.
Hvussu er atgongdin til fígging av virkseminum hjá fyritøkuni?
Kassarnir eru stongdir. Tað er: ”Friends, Family and Fool(s)”, ið fíggja.
Eru nakrar serligar forðingar fyri at fyritøkan kann vaksa? (Um ja, nevn so tær týdningarmestu).
Fígging og PR virksemi er ikki er gott nokk (enn). Tað arbeiða vit við. Marknaðurin fyri betri samskifti er stórur.
Um tú skalt royna at spáa um framtíðina, hvar sært tú fyritøkuna um 5-10 ár?
Liggur í dvala og bíðar eftir næstu verkætlan, ella er vitin, ið vísur hvussu tað kann gerast, tá ein skal fáa eina føroyska fyritøku um allan heim.
Persónligt:
Hvat er tað besta við at vera stjóri/eigari í tínari fyritøku?
Frælsi til at kunna leggja tað mesta til rættis sjálvur.
Hvat er tað mest avbjóðandi?
Sum íverksetari at skula avgreiða og duga ”alt” í fyritøkuni hevur tørv á. Nakað ið vanliga nógvir ymsir starvsbólkar annars høvdu loyst í einari størri fyritøku.
Hvussu nógvar tímar arbeiðir tú um vikuna?
60+
Hvør ert tú?
Nærlagdur, ágrýtin og miðvísur.
Tá eg havi skilt eina uppgávur, so loysi eg hana. Hetta kann tó taka tíð, men tá hon er loyst, so er hon eisini liðug.
Spurningar um aktuell mál:
Hvat heldur tú kann verða gjørt fyri at vaksa um fólkatalið í Føroyum?
Tað eru 6 – 7 milliardir fólk, ið hungra eftir tí vit hava. Vit kunnu bara loyva teimum inn í landið, og so taka tað har frá.
Er atgongdin til arbeiðsmegi nøktandi?
Ja.
Merkir tú nakað til, at arbeiðsloysi er lágt?
Nei.
Vinnuhúsið varpar ljós á smáar og miðalstórar fyritøkur við at spyrja stjórar innan ymsar vinnugreinar, hvussu tað er at reka fyritøku í Føroyum og teirra gerandisdag.


text:
Orð og lag: Dottie Rambo
Týtt: Hallgrim Miðberg
Upprunaheiti: Remind me, dear Lord
1. Alt tað, ið eg havi, sum hjartað ger glatt,
tað er Harrans, hann eigur hvønn lut.
Gud meg letur tað njóta til gleði og gagns,
minn meg á tað, minn meg á tað, Gud!
Niðurlag: Meistarans kærleika minn meg altíð á,
vís mær, hvat eg eri frelstur til og frelstur frá.
Vit menniskju gloyma, ja, gloyma so skjótt,
minn meg á tað, minn meg á tað, Gud!
2. Einki gott gjørt eg havi at ognast Guds Son,
sum varð særdur og straff mína bar.
Út á Golgataheyggin hann gekk fyri meg,
áh, so stórur hans kærleiki var.


text:
HB einsamalt á odda í 1. deild
1. deild menn18-06-2013 - Jónfinn Petursson
1. deild menn, 15. umfar: HB - B68 2-1 (1-1)
Vit hava sagt tað fyrr og vit siga tað aftur. Tað koyrir bara hjá næstbesta mansliði okkara. Menninir hjá Frankie og Símun vunnu leygardagin ein týdningarmiklan sigur í oddastríðnum, tá B68 var og vitjaði.
Úrslitið bendir á, at dysturin var javnur, og soleiðis eigur tað væl eisini at vera, tá fremstu liðni í deildini hittast.
Dávid R. Nolsøe legði okkum framum, tá 19 minuttir vóru leiktir. Fimm minuttir seinni fingu toftamenn javnvág í støðuna við máli frá Hákuni Edmundsson.
Okkara vildu tó ikki hava hetta liggjandi á sær, og stutt fyri dystarlok, fimm minuttir vóru eftir at leika, skoraði Pál Mohr Joensen tað, ið loksins bleiv sigursmálið.
Ein frálíkur sigur, ið enn einaferð staðfestir, at 1. deildarmenninir ikki standa langt aftanfyri besta lið okkara.
Vit fegnast og ynskja hjartaliga til lukku við frálíka avrikinum. Vit liggja nú einsamallir á odda við 33 stigum, meðan B68 hevur 29 stig. Í hølunum á teimum koma nú grannarnir fyri sunnan, ið sanniliga eisini hava havt undanvind seinastu mongu umførini í 1. deild.
Hagtølini:
1. deild menn, 15. umfar: HB - B68 2-1 (1-1)
1-0 Dávid R. Nolsøe 19
1-1 Hákun Emundsson 24
2-1 Pál Mohr Joensen 85
Liðið: Hans Jørgensen - Bartal Wardum, Kári Nielsen, Tróndur Jensen (Jóannes Iversen 77), Dávid R. Nolsøe (Kári Hvannastein 67), Páll Holm Jacobsen, Pál Mohr Joensen (Tóri Rasmussen), Magnus Egilsson, Jákup Slættalíð, Bárður Mittelstein og Sørin N. Samuelsen (liðsk.)
Óbrúkur eykaleikari: Bárður S. Guttesen
Venjari: Frankie Jensen
Hjálparvenjari: Símun Eliasen


text:
Løgfrøðiligur ráðgevi
Søkt verður starvsfólki at taka sær av løgfrøðiliga partinum av Talgildu Føroyum. Løgfrøðiligi ráðgevin fer at standa fyri at smíða tað lógar- og regluverk, sum er neyðugt fyri at fremja átøkini í Talgildu Føroyum, og at tryggja, at loysnirnar eru í tráð við lóggávuverkið.
Høvuðsuppávurnar eru at:
- Standa fyri arbeiðinum, at gera eina nýggja talgildingarlóg,
- Standa fyri og samskipa lóggávuarbeiðið fyri verkætlanirnar Heldin og Samleikin.
- Luttaka í tvørgangandi lógararbeiðið í stjórnarráðunum og stovnum, sum stendst av átøkunum í Talgildu Føroyum
- Framhaldandi menna og halda viðlíka lógarøkið í Talgildu Føroyum
- Ráðgeva í sambandi við at Gjaldstovan skal gera sáttmálar, bæði tá ið talan er um sáttmálar við veitarar og sáttmálar fyri tær veitingar, sum Gjaldstovan letur.
Førleikar og royndir
Tú skalt hava holla vitan um løgfrøði og at gera sáttmálar, og helst skalt tú eisini hava arbeiðsroyndir við løgfrøði og sáttmálum. Tú skalt hava útbúgving í løgfrøði ella líknandi, í minsta lagi á bachelor stigi.
Setanar- og lønarviðurskifti
Starvið er fulltíðarstarv og verður helst flokkað eftir BLF sáttmálanum. Starvið verður lønt eftir, hvørjar royndir og viðkomandi útbúgving, tú hevur.
Starvið verða skipað í Talgildu Føroyum, og tú vísir til verkætlanarstjóran fyri Talgildu Føroyar.
Umsókn
Skrivlig umsókn við avriti av prógvum, cv, viðmælum o.ø. skal verða send Gjaldstovuni, Kvíggjartún 1, Boks 2009, 160 Argir ella við teldubrævi til talgildu@talgildu.fo. Umsóknin skal hava frámerkið “Starvsfólk til Talgildu Føroyar” viðmerkt hvat av størvunum sum søkt verður um.
Umsóknarfreistin er 16.11.2016 á middegi. Nágreiniligari upplýsingar fáast við at venda sær til Gjaldstovuna, Nicolai Balle, verkætlanarstjóri fyri Talgildu Føroyar, sum er at hitta á nicolai.balle@gjaldstovan.fo ella á 792424.


text:
1908
Innihaldsyvirlit
Hendingar[rætta | rætta wikitekst]
- 2. februar - Løgtingsval
- 24. januar - Robert Baden-Powell útgevur bókina Scouting for Boys í London. Bókin kemur at selja yvir 100 miljón eintøk, og verður byrjanin á altjóða skóta arbeiði.
- 27. mars - Fyrsta skótapatrúlja uttanfyri England verður stovnað á Gibraltar.
- 21. apríl - Frederick Cook heldur tí fram at hava rokkið Norðurpólin á hesum degi.
- 27. apríl - 31. oktober - Summar-OL í London í Englandi.
- 8. august - The Hoover Company frá Ohio í Amerika, ognar sær rættin til nýggja dustsúgvarin, sum James M. Spangler júst hevur uppfunnið.
- 17. august - Fyrsti teknifilmurin verður framleiddur av Émile Cohl. Filmurin kallast Fantasmagorie.
- 27. september - Henry Ford framleiðir fyrsta bilin av slagnum Model T í Michigan í Amerika.
- 15. november - Kongoríkið verður belgiskt hjáland.
Ókend dagseting[rætta | rætta wikitekst]
- Tíðindablaðið Kristeligt Ungdomsblad for Færøerne verður útgivið fyrstu ferð.
- Thorshavns Mælkeforsyning & Margarinefabrik byrjar rutusigling inn á Skálafjørðin og norður gjøgnum Sundalagið.
- 40.000 ára gomul beinagrind verður funnin av Otto Hauser í suðvestur Fraklandi.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 24. apríl - Józef Gosławski, pólskur myndahøggari. (d. 1963)
- 13. oktober - Steinn Steinarr, íslenskt skald. (d. 1958)
- 11. desember - Hákun Djurhuus, løgmaður 1963-1967. (d. 1987)


text:
Vit gera alt slag av
umhvørviskanningum innan
Aling og Oljuvinnu-
Vit ráðgeva stovnum, kommunum og fyritøkum í
spurningum innan alt sum hevur við náttúru
og umhvørvi at gera, og vit gera eisini Umvørvisárinsmetingar
Vit gera undirvatnsupptøkur við kavara, bæði foto og videoupptøkur,
og vit kunnu gera framkomin botnkort í vísa dýpi og harðleika
Vit gera alt slag av mynduleikakravdum lýsingum
av náttúru og umhvørvi
Trýst fyri meira kunning
Biofar veitir ráðgeving til stovnar, kommunur og fyritøkur innan náttúru- og umhvørvisspurningar. M.a umhvørvismetingar (EIA/VVM).
Lívfrøðiligur- og tøkniligur kunnleiki, ger tað møguligt at veita kavaratænastur, bæði til gransking og til miðlan i breiðum høpi.


text:
Føroya Skúlabókagrunnurin hevur givið út bókina ”Fjølmiðlar”, sum Birgir Kruse hevur skrivað og lagt til rættis.
Í formælinum upplýsir hann, at bókin er bygd á bókina ”Samfelagsfrøði 1. Tú og samfelagið”, sum Petur Ove Petersen skrivaði, og Skúlabókagrunnurin gav út fyri 11 árum síðani, og hevur hann í við bókini tikið støðið úr kapitlinum um fjølmiðlar.
Bókin er ætlað sum tilfar hjá elstu næmingunum í fólkaskúlanum og hjá teimum, sum ganga á miðnámsskúlum.
At fjølmiðlar hava stóran týdning í einum samfelag, ikki bara heima í dunnuhylinum, men allan knøttin runt, gevur bókin tí lesandi eina fatan av. Eisini hvussu neyðugt tað er at verja talu- og skrivifrælsi, sum als ikki er ein sjálvfylgja nógva staðni.
Undirdíkt í tilfari
Men einki stendur í bókini ”Fjølmiðlar” um, at hetta við talu- og skrivifrælsinum ikki merkir tað sama sum, at bløð og loftmiðlar er bundin í hvørjum einstøkum føri at taka alt innsent tilfar við í sínum blaðútgávum ella sendingum, sum tey verða undirdíkt við.
Øll hava loyvi at hava sínar hugsanir og meiningar, siga tað hart ella eisini geva tað út sjálvi uttan sensur. Tað er tað, sum talu- og skrivifrælsi merkir.
Bókin, ið er sera fjølbroytt, er bygd upp á tann hátt, at næmingar í sambandi við ymsu evnini, sum hava við fjølmiðlar at gera, svara teim fyrispurningum, sum sera viðkomandi og spennandi kjakevnini, ið lýst vera, snúgva seg um.
Lætt lesilig
”Fjølmiðlar” er sett upp á ein modernaðan hátt við nógvum myndum, tekningum og sitatum, og kann fyri eitt kønt grafiskt eyga síggja í so forvirrislig út. T.d. tá tú lesur ein tekst og rennur teg á eina mynd, so veitst tú ikki beinanvegin, um teksturin heldur fram undir myndini, ella um tú skalt halda fram í øllum tekstinum í báúm teigunum omanfyri hana, áðrenn tú fert víðari. Tað skal man líka venja seg við.
Bókin ”Fjølmiðlar” kallar bløð, (dagbløð, vikubløð,tíðarrit o.s.fr.), bøkur, útvarp, sjónvarp - og so fløgur og filmar fyri fjølmiðlar. Kjakast kann verða, um tað er beint at kalla alt millum himmal og jørð fyri fjølmiðlar, ella um inflatión er komin í orðið.
Og so eru tað smáting sum dagfestingar, sum koma fyri ymsa staðni í tekstinum, har upplýst verður nær tað ymsa hevur verið at sæð í bløðum, hoyrt í útvarpi ella sæð í sjónvarpi.
Keldutilfar
Nógv og drúgt kanningararbeiði liggur aftanfyri eina tílíka bók, fyri at hjálpa næmingunum at finna fram upprunakeldutilfar, so teir sjálvir kunnu arbeiða víðari við tí.
Beate L. Samuelsen, Dimmalætting 26. september 2007


text:
- Tað skal vera møguligt hjá fleiri at bjóða seg fram í vinnuni og kappast um at fáa mest virði burtur úr avmarkaða tilfeinginum.
Hetta er millum høvuðsendamálini í skipanini við uppboðsølum av fiskirættindum, sum Høgni Hoydal, landsstýrismaður í fiskivinnumálum, kunngjørd í Fiskimálaráðnum í dag.
Skipanin viðførir, at til ber at bjóða upp á størri og minni nøgdir eftir tørvi hjá tí einstaka í vinnuni. Haraftrat verður soleiðis atborið, at ikki er neyðugt at hava nógvan tøkan pening fyri at sleppa framat.
- Tað skal bera til at bjóða seg fram uttan at leggja stórar upphæddir á borðið frammanundan, sigur Høgni Hoydal, landsstýrismaður.
Lættari og tó...
Uppboðsølan er skipað soleiðis, at tann sum bjóðar, ikki skal rinda beinanvegin við kassa 1, men rindar við avreiðing. Tó krevst, at viðkomandi hevur bankatrygd, so ein vissa fæst fyri peninginum.
- Hetta ger tað lættari hjá teimum, sum ikki hava so nógvan kapital, at bjóða seg fram. Vit vilja hava tað so atkomiligt hjá teimum, sum hava evnini. Á hendan hátt ganga vit teimum á møti, sum vænta at fáa mest burturúr, sigur Høgni Hoydal.
Við skipanini, sum nú verður roynd, er tó ein avmarking. Tann, sum bjóðar upp á kvotur á uppboðssølu, má fiska keyptu kvoturnar við egnum fiskifari, sum hevur veiðiloyvi, og bert við tí fiskifarinum, sum kvoturnar eru keyptar til. Sostatt er uppboðssølan bert til verandi aktørar.
Dulnevndur opinleiki
Umframt at gera tað høgligari hjá nýggjum at koma framat, hevur Fiskimálaráðið skipa soleiðis fyri í kunngerðini, sum nú er løgd fram, at tú kanst vera dulnevndur, meðan bjóðað verður.
- Fiskimálaráðið vil hava opinleika um sølurnar, men fyri at mótvirka møguligari kappingaravlaging, verður hildið loyniligt, hvør er tilmeldaður og hvør bjóðar, til sølan er liðug. Hinvegin kann Fiskimálaráðið kunngera sølurnar aftaná.


text:
11. mai 2015 kl. 18-21 var tiltak fyri sjúklingafeløg, sum Sjúklingarráðið skipaði fyri á Landssjúkrahúsinum. Sjúklingaráðið hevur ma. Til uppgávu at viðgerða heildarmál um viðurskifti, ið hava týdning fyri veitingar til sjúklingar og ráðgeva landsstýrismanninum hesum viðvíkjandi. Lesið nærri um Sjúklingarráðið her.
Endamálið við tiltakinum var at styrkja samstarvi millum Sjúklingaráðið og sjúklingafeløgini, at varpa ljós á og kunna um umskipan og menningarætlanir innan viðgerð uttanlands og á dygdarskipanina fyri føroyska sjúkrahúsverkið.
Formaðurin í Sjúklingaráðnum, Jákup N. Olsen, bjóði vælkomin og Kristianna Rein, limur í Sjúklingaráðnum var fundarstjóri.
Hergerð Heldarskarð, leiðari á Uttanlandstænastuni kunnaði um umskipan og menningarætlanir innan viðgerð uttanlands og broytingar í sambandi við at Sjúklingahotellið Tórshavn bleiv lagt saman við Landssjúkrahúsinum í fjør.
Gunnvá Guttesen, verkætlanarleiðari fyri trygd og dygd á Landssjúkrahúsinum greiddi frá tilgongdini viðv. akkreditering av sjúkrahúsverkinum.
Umleið 30 umboð fyri sjúklingafeløg og sjúklingaráðið møttu til tiltakið og fingu tey høvi at viðmerkja og seta spurningar.
Eftir at tiltakið í Veitsluhøllini var liðugt var farið oman til framsýningina í forhøllini um komandi H-bygningin, har Jan á Argjaboða, verkætlanarleiðari greiddi frá.
Ætlanin er at eftirmeta tiltakið og helst verður talan um eitt afturvendandi tiltak fyri at fremja kunning og dialog millum sjúkrahús og sjúklingafeløg.


text:
Bátatreffið í Søldarfirði verður í ár fríggjakvøldið 5. mai. Aftur í ár verður tað í samband við bátafestivalin á Toftum, sum er 6. mai.
Ætlanin er at fáa tað líka gott sum undanfarin ár, við smávegis forbetringum.
Ætlanin er, at kostnaðurin verður tann sami sum undanfarin ár, kr. 100 fyri vaksin og kr. 50 fyri børn. Tá er alt íroknað - matur, drekka, el og vatn til bátar og campingvognar og undirhald.
Vit tendra grillirnar kl. 19.
Harmoniku spælararnir Bjartur Skipanes, Sverri Justinusen, Símin Joensen og Hans Pauli Larsen seta aftur í ár sín dám á og vit syngja við.
Kl. 20 heldur Sámal Petur Í Grund røðu.
Aftaná er felagssangur.
Kl. 21.30 spælir Marius & Co.
Tá undirhaldið er liðugt, kunnu fólk hugna sær við práti ella fara upp á gólv til bandaðan tónleik.
Vit siga góða nátt kl. 1.
Morgunmatur verður kl. 9 næsta morgun. Kl. 11.30 verður farið inn á Skálafjørðin og síðan verður kósin sett út á Toftir.


text:
Grøn orka til 7000 húsarhald
Vindmyllulundin í Húsahaga var eitt frambrot innan grøna orkuveiting í Føroyum, tá hon varð sett í rakstur í fjør. Tað sást aftur á lutfallinum av grønari orku hjá SEV alt fyri eitt, og seinasta árið er tað fleiri ferðir komið fyri, at øll orkan hjá SEV er komin frá varandi orkukeldum.
Vindmyllulundin í Húsahaga hevur síðani 9. oktober 2014 framleitt 34 GWt av elorku, og tað svarar til umleið 11 prosent av orkutørvinum hjá SEV. Verður hetta umroknað til húsarhald, so svarar tað til, at vindmyllulundin í Húsahaga hevur framleitt grøna orku til umleið 7000 húsarhald seinasta árið.
Men sjálvar vindmyllurnar eru einans fyrsta stigið. Fyrst í komandi ári verður ein battarískipan sett upp, sum skal javna orkuna úr vindinum út á elnetið, so enn meira grøn orka fæst inn á netið hjá SEV.
Terji Nielsen, verkætlanarleiðari fyri vindmyllulundini í Húsahaga, greiðir í innslagnum nærri frá royndunum úr Húsahaga fyrsta árið.
Aftur


text:
Niels Petersen
07.05.2016 - 08:39
Tíverri er Theodor Olsen, prestur, vorðin upptikin í samband við jarðarferð í dag. Men í hansara stað hava vit fingið Sverra Steinhólm, prest - og gleða vit okkum til Dansibandsgudstænastu við Sverra Steinhólm leygardagin klokkan 15:30. Hetta skrivar nevndin fyri Dansibandsfestivalin á Facebook.
Dansibands-gudstænastan verður í ávísan mun sum ein vanlig gudstænasta, men sangurin verður bæði dansibandstónleikur og sálmasangur. Dansibandstónarnir verða útgangsstøðið fyri prædikuna, sum Sverri Steinhólm, prestur fer at halda.
Eins og í fjør verður gudstænastan inni í stóra teltinum, sum er sett upp inni í Vágs Høll. Og tað er leygardagin 7. mai klokkan 15:30, upplýsir Dansibandsfestivalurin.
Hópin av fólki vitjar festivalin í ár, og umframt stóra festivalin í Vági, so er stór bilsølustevna á Tvøroyri um vikuskiftið eisini. Suðuroyggin er sostatt nærum á tremur við gestum um vikuskiftið.


text:
Longur tá seks minuttir vóru leiktir, royndi Øssur seg við skoti, men Elias Rasmussen í málinum hjá Víkingini bjargaði í stórum stíli.
Tá níggju minuttir vóru leiktir, komu vertirnir framum. Eitt gott innlegg endar í arminum hjá Jógvan Róa, og í øllum rokanum er Fróði Benjaminsen klárur og ger tað ljóta móti sínum fyrrverandi liðfeløgum. Beint aftaná var um reppið, at Lawal økti, men tíbetur fór royndin yvir málið.
Vit vóru ikki heilt álvulig við støðuna, men hetta batnaði. Eins og í seinasta dystinum sóu vit okkara menn spæla góðan og jaligan álopsfólbólt, og hóast Rókur mátti lata seg skifta út, tá stórt korter var leikt, koyrdi spælið frálíka væl.
Rókur fekk ein snudd, helst í knæið, eftir samanstoyt við mótleikara. Daniel Johansen kom í hansara stað, og tað riggaði bara sera væl.
Øssur er heitur fyri tíðina, og eftir sera gott samanspæl, er hann seinastur á bóltinum og sendur hann í kassan. Hetta var, tá smáir tjúgu minuttir vóru leiktir. Gott forwardmál. Liðini komu fram til ein møguleika afturat í part restina av hálvleikinum, men fleiri mál blivu ikki skotin.
Hanus Jacobsen hjá Víkingi var fystur at royna seg í seinna hálvleiki, men Teitur bjargaði góða skotinum væl út til horna.
Fimm minuttir fyri tímaslagið skoraðu vit aftur. Johan Troest pressaði bóltin í málið eftir horna. Hetta hevði við sær, at vertirnir løgdu meira fyri og settu seg í meira lagi á dystin.
Men vit lúrdu eftir møguleikanum, og tá tíggju minuttir vóru eftir av dystinum, settu vit punktum. Símun fer við fullari ferð frameftir vøllinum í vinstru. Hann letur so bóltin víðari til Stankov, ið sera hegnisliga sendur bóltin í handara horn og í mál via stongina.
Nú var øði í grindini, og Víkingur sendi nú alt fólkið fram. Beint fyri leiklok fáa vertirnir tiltuskað sær brotsspark, men tíbetur fyri okkum er Lawal óheppin og sendi bóltin á stongina.
Meira hendi ikki, og tí vunnu vit ein flottan og væl uppibornan sigur á Víkingini. Samstundis kunnu vit staðfesta, at okkara lið næstan ikki er til at kenna aftur í mun til fyri summarsteðgin.
Flott avrik og frálíkt undirhald og hjartaliga til lukku til okkum øll.
KOYR Á, HB!!!!
HAGTØLINI
Effodeildin, 17. umfar sunnudagin 6. august 2017 kl. 15.00 í Sarpugerði
Víkingur – HB 1-2 (1-1)
1-0 Fróði Benjaminsen 7’
1-1 Øssur Dalbúð 16’
1-2 Johan Troest Davidsen 54’
1-3 Aleksandar Stankov 83’
Gult kort: Jóhan Troest Davidsen
Liðið: Teitur M. Gestsson – Ári Mohr Jónsson, Bartal Wardum, Jóhan Troest Davidsen (liðsk.), Jógvan Rói Davidsen, Sebastian Pingel (Símun Samuelsen 67), Adrian Justinussen, Tróndur Jensen, Rókur av Fløtum Jespersen (Daniel Johansen 14), Aleksandar Stankov (Levi Hanssen 90) og Øssur Dalbúð
Óbrúktur eykaleikarar: Mattias Lamhauge, Hans Jákup Annfinsson, Heri H. Mohr og Hjalti K. Djurhuus
Á beinkinum: Sigríður Clementsen, Rasmus Nolsøe, Tróndur Vatnhamar, Tórmóður Stórá og Heðin Weihe
Dagsins maður: Aleksandar Stankov
Dómari: Lars Múller
Hjálpardómarar: Andrew Christiansen og Jan Hermansen
4. dómari: Eiler Rasmussen
Myndir: Rakul Hansen


text:
30. apríl 2016
"Samkynd gifta eitt stórt stig á javnrættarleið!"
Málið um hjúnabandslógina er eitt stórt fet ímóti einum javnari samfelag, tí stríðið fyri javnrætti heldur fram.
Í gjár varð ein stórur gleðisdagur, og vit kunnu ikki annað enn fegnast um at broytingarnar í hjúnabandslógini umsíður vórðu samtiknar. Dagurin í gjár hevur, eins og mikudagurin, verið ótrúðligur og kærleikin hevur verið sjónligur allastaðni. Hetta frøir okkum í SU almikið, tí málið um samkynda giftu hevur fylt nógv hjá okkum gjøgnum ár og dag.
Síðan málið á fyrsta sinni varð sett á politisku dagskránna, millum annað av fyrrverandi javnaðar-løgmanni, Jóannes Eidesgaard, og lagt fram fyri ting av, millum annað núverandi javnaðar-landstýriskvinnuni, Rigmor Dam, hevur SU stuðlað LGBT og stríðskós teirra. Við tí áskoðan at hjúnabandslógin skal rúma samkyndum eins og hinskyndum, hevur SU stríðst fyri, og lagt nógva orku og tíð í at tryggja javnrættindi teirra samkyndu.
Hóast vit hava upplivað mótgang í felagnum undir tilgongdini, so standa vit nú sterkari enn nakrantíð áður. SU hevur í dag fleiri limir enn nakrantíð, og arbeitt verður við at koma út um alt landið við okkara javnaðarhugsjón.
SU hevur á hvørjum landsfundi gjørt vart við rættindini hjá samkyndum, og við tað, at málið nú er samtykt, hava vit prógvað, at vit, í mót- og viðráki, hava gjørt okkara til, at ein samlaður Javnaðarflokkur stemmaði fyri uppskotinum. At, um rætt verður farið fram, kunnu ungdómar eisini ávirka politiska landslagið. Og at saman standa vit altíð sterkari.
Nú er málið samtykt og skal líka ein skjótan túr forbí Fólkatingið, áðrenn tað endaliga verður sett í gildi her heima. Vit gleða okkum til samkynd endiliga kunnu giftast, men ætla okkum ikki at steðga á her.
Sum røtt javnaðarfólk fara vit at stríðast víðari fyri javnrættindum fyri øll fólk, so at ein og hvør kann liva tað lívið ein ynskir og droymir um - óansæð uppruna, upphav, fíggjarliga bakgrund ella kynsligan samleika.
Við javnaðarkvøðu
SU
Niels Finsensgøta 14, FO-100 Tórshavn, Tlf +298 250920, suforoyar@hotmail.com


text:
Skrivaði hesa greinina undan eini konsert við Bob Dylan fyri nøkrum árum síðani. Og nú Bob Dylan hevur fingið bókmentaheiðursløn Nobels, er tað hóskandi at leggja hana út her. Greinin er upprunaliga prentað í Sosialinum í mars 2009.
Tekstirnir eru algloypandi. Ikki hvør tekstur hvør sær, men listarliga lívsverkið í síni samansettu heild. Við egnari dagsskrá hevur tú ferð eftir ferð stevnt móti nýggjum leiðum og skrivað sangir um tað at vera.
Ja, so hittast vit enn einaferð. Tú á tíni endaleysu ferð kring heimin og eg á míni ferð í tínum óskiljandi, men samstundis læruríka og hvassa hugaheimi. Og eg gleði meg, tí tú hevur um nakar sett orð og tónar til mínar fløkjaligu tankar og allar lívsroyndirnar, ið eg ongantíð havi skilt. Hvussu kennist tað, at ávirka onnur á so ítøkjuligan og máttmiklan hátt? Hvussu kennist tað at vera fremsta og vísasta røddin hjá fleiri ættarliðum? Hvussu kennist tað at geva so nógvum so nógv, og fært tú naka aftur fyri? Spurningarnir eru nógvir. Hevur tú svarini, og um so er, hvørji eru tey? Eg fái ikki svar á hesar mongu spurningar, tí tað hevur ongantíð ligið tínum hjarta nær at svara spurningum frá øðrum. Spurningarnir – vinur mín – flákra onkustaðni í óstøðuga vindinum. Tí er tað mestsum burturspilt tíð at leita eftir fanginum á djúpa loyndarmáli tínum.
Eg standi spyrjandi og undrist á, hvør drívmegin er. Tú hevur sæð fleiri partar av heiminum enn vit vanligu deyðiligu síggja, men kortini heldur tú á fram og fert á pallin nakrar fáar metrar frá mær og hinum, ið lurta og royna at skilja. Hetta samsvara onkursvegna við anda tín. Tá ið tú setti ravmagn í gittaran í 1965 skilti so at siga eingin tín framferðarhátt, og tá ið tú fekk samband við hann sjálvan í erva, tá vóru nógv, ið vendu tær bakið. Men hjá tær er eingin vegur heim. Tú steðgar ongantíð á, men flytur teg nýggj støð við nýggjum yrkingum og nýggjum boðskapum. Og vit royna at fylgja við. Men eg undrist, tí er nakað, ið vit ikki hava skilt – tónar, vit ikki hava hoyrt? Latum okkum kalla hetta ein retoriskan spurning, tí um nakrar fáar vikur kemur enn ein útgáva frá tær.
Tú ert fram um alt ímyndin av amerikanska dreyminum. Tú fekst meg at fata, hvør amerkianski dreymurin í veruleikanum er, og allar teir møguleikar, ið alt ov fá taka. Tá ið ein tíðindamaður spurdi, hví tú skifti navn, so var títt gløgga svar sera einfalt, men eisini sigandi: “Tú kanst nevna teg tað, ið tú vilt nevna teg. Hetta er landið hjá teimum frælsu.” Jú, so er. Amerika gav tær markleysar møguleikar, tí við hugburðinum “alt ber til” ber alt til. Við tínum tonkum gevur tú orðum sum frælsi, menning og váðafýsni innihald, og samstundis verður amerikanski dreymurin ítøkiligur. Sjálvsagt eru skuggasíður og tíðarskeið, tá ið samfelagið snávaði, men amerikanski dreymurin er handan allan iva. Hinvegin hevur tú sprænt upp í kaggar av orðagalli yvir náðileysar valdsharrar og teirra týnandi skipanir. Ein ævig og neyðug mótmynd.
Tínar útgávur avmarka seg á ongan hátt til eitt ávíst tíðarhvarv. Tekstirnir eru algloypandi. Ikki hvør tekstur hvør sær, men listarliga lívsverkið í síni samansettu heild. Við egnari dagsskrá hevur tú ferð eftir ferð stevnt móti nýggjum leiðum og skrivað sangir um tað at vera. Tjúgu ár áðrenn eg var borin í heim, sang tú um, at tíðirnar broytast, og nú fimogfjøruti ár seinni ber til at líta aftur um bak og staðfesta, at heimurin ongantíð áður hevur sæð so djúptøknar broytingar. Ferðin er ógvuslig og tíðarskeiðið stutt.
Hvaðani kemur Obama? Jú, hann er ein ítøkilig mynd av amerikanska dreymin. Men tú hevur ongantíð havt eina paternalistiska tilgong til umheimin og hevur ongantíð havt eitt normativt útgangsstøði. Hinvegin vísir tú, at alt byrjar við egnari sjálvsmensku, at tað loysir seg at vera trúgvur móti sær sjálvum og vera á rundferð alt lívið. Tú vísir somuleiðis – á sama hátt sum amerikanski dreymurin – at vit menniskju hava egnar dreymar at taka atlit at. Um tú eltir tínar, so elti eg mínar.
Óvissan er treytað lívskor, og henda sannkenning er einans við til at bjóða verandi sannleikum av. Tú hevur við speisemi og frástøðu vent heimin á ranguna. Hetta hevur tú megnað við at finna tað næra í tí fjara; at tikið tað algilduga og gjørt tað viðkomandi, hóast tað í fyrstu atløgu var óskiljandi. Á sama hátt fekk eg so at siga einki burtur úr fyrstu konsertini. Eg skilti ikki, at eg ikki skilti teg, tí eg hevði hoyrt, at tú vart millum teir allar størstu. Tú vart skýggin og kom á ongan hátt gjøgnum annars veika múrin av ungdómligum forvitni.
Seinni skilti eg alt betur. Tú vart eins og kaffi. Tillagingartíðin var rættuliga drúgv, men so smakkaði tú hinvegin av meira, tá ið eg vandi meg við smakkin. Og nú drekkur mítt vit dagliga av ótømandi brunni tínum. So halt á fram Bob, tí mannaættin hevur brúk fyri at síggja heimin við øðrvísi eygum. Mannaættin tørvar eina veruliga hetju.
Høgni Reistrup


text:
Almenn vitjan úr Russlandi hesa vikuna
Politikkur19-06-2017 - 17:21 - Jóanis Albert Nielsen
Almenn vitjan úr Russlandi hesa vikuna
Ilya Shestakov, russiskur varalandbúnaðarmálaráðharri og ráðharri fyri fiskivinnu og alivinnu, og frú Regina G. Shestakova koma á almenna vitjan í Føroyum seinnapartin í dag.
Fyri teimum standa Høgni Hoydal, fiskimálaráðharri, og frú Hildur Hermansen sum vertir.
Seinnapartin í dag gongur leiðin út í Mykines, har bygdin verður vitjað. Eisini verður ein útferð gjørd út í Lamba og Mykineshólm at njóta vøkru føroysku náttúruna.
Týsdagin fer Ilya Shestakov, varalandbúnaðarmálaráðharri og ráðharri fyri fiskivinnu og alivinnu at hava fundir við ávikavist Poul Michelsen, uttanríkis- og vinnumálaráðharra, Høgna Hoydal, fiskimálaráðharra og Aksel Vilhelmson Johannesen, løgmann.
Týsdagin klokkan 12:30 – 13:00 fara Høgni Hoydal, fiskimálaráðharri, og Ilya Shestakov, varalandbúnaðarmálaráðharri og ráðharri fyri fiskivinnu og alivinnu at hava felags tíðindafund á Hotel Hafnia.
Týsdagurin endar við almennum døgurða í Kirkjubø, har vertir vera Høgni Hoydal, fiskimálaráðharri, og frú Hildur Hermansen.
Mikudagurin fer allur til at vitja føroyskar fyritøkur innan fiskivinnu og alivinnu. Vitjað verður hjá Hiddenfjord, JFK, Havsbrún, Pelagos og Bakkafrost. Umframt føroyska og russiska fiskimálaráðharran við frúum, luttaka eisini Poul Michelsen, uttanríkis- og vinnumálaráðharri, og Mikhail V. Vanin, russiskur sendiharri.
Mikudagurin endar við einum døgurða í Runavík, har Torbjørn Jacobsen, borgarstjóri og føroysk vinna vera vertir .
Russiska sendinevndin, sum telur 17 fólk tilsamans, fer aftur av landinum hósmorgunin.
Vitjanarskráin kann heintast her.
Meira fæst at vita um almennu vitjanina við at seta seg í samband við Herluf Sigvaldsson, samráðingarleiðara á tel. 553249


text: Michael Jackson er farin úr tíðini og tey, ið hava keypt sær atgongumerki til mongu konsertirnar í London fáa onga uppliving. Soleiðis er deyðin. Hagar røkka hvørki atgongumerki ella sølumaskinur. Einki kann sum bráður deyði í poppheiminum fáa okkum at hugsa um lívið og tilveruna. Tí bestu poppstjørnur bera okkum boð um lív og virkni uttan íhald. Vit kunnu lurta, hyggja og uppliva, tá vit vilja. Seta fløguna í spælaran, ella leggja gomlu fornisku plátuna undir nálina. Altíð er hann har, tónleikurin, ið ríkar okkum dagin og lívið. Samstundis er henda persónliga uppliving kjarnin í poppídnaðinum. Og fyri at fáa avkast skal upplivingin hvørt ár gerast størri og betri enn hon var í fjør. Tí er poppídnaðurin besta ímyndin av náðileysa kapitalistiska marknaðinum. Sum stjørna skalt tú møta teim krøvum, marknaðurin setir. Eins og fleiri undan honum møtti Michael Jackson hesum beisku krøvum. Sum ein annar Peter Pan hjá Disney ella Oskar í týsku søguni um Blikktrummuna, noktaði Michael Jackson so púrasta at blíva vaksin. Men støðið hann bygdi á er longu í byrjanini skeiklað, tí allir tilveruligir karmar eru umgyrdir av náðileysu undirhaldsmaskinuni. Í eini oyðimarkargongd leitar hann upp seg sjálvan og finnur dreymin í Neverland. Her noktar hann framhaldandi at gerast vaksin, taka við ábyrgd og at kennast við sín holdsliga uppruna. Livandi, frælsissøkjandi og revolterandi upprunin gerast ein marrudreymur, har bert rangan vendir út. Útpurringin í Neverland kemur úr fjórða státsvaldinum, sum fjøtrar stjørnuna, ið akkurát megnaði at reisa seg aftur og geva hin seinasta blóðdropan – á dansigólvinum. Men ov seint var. Tær hálvthundrað útseldu megakonsertirnar í London vórðu útsettar, tí stjørnan í tíðini livdi uppá lánta tíð. Gjaldskáin var úti og seinasti fíggindin kravdi inn við kassa eitt. Off the Wall, Thriller, Bad, Dangerous og HIStory eru millum fimm tær mest seldu útgávur yvirhøvur. 750 milliónir plátur eru farnar um diskin kring heimin og 13 sangir gjørdust nummar eitt. Longu 11 ára gamal vígdi hann sítt lív til poppin, legði lunnar undir stig og stev í nútímans dansi og skapti hugtakið musikkvideo, tá MTV kom fram. Mest av øllum nam hann øll, ið vildu broyta heimin og ójavnan millum rík og fátæk. Hann gav alt hann átti, men tað var ikki nóg mikið. Michael Jackson skrivar seg inn í náðileysu søguna, har Hank Williams, Elvis Presley og Kurt Cobain longu undan honum hava skorið sítt navn – við hjartablóði.


text:
Tíðindaskriv 4. oktobur 2017
Gleðisboð vóru at frætta 29. septembur 2017, tá ið samgongan legði fíggjarlógaruppskotið fyri 2018 fram - nú skulu lesandi í Føroyum eisini fáa lestrarstuðul tann 12. mánaðan. Hetta eru vit í MFS sera fegin um, tí hetta er ein broyting, ið hevur verið harðliga tiltrongd í nógv ár.
Retorikkurin og hugburðurin hjá nøkrum politikkarum hevur í alt ov langa tíð verið, at tey lesandi bara kunnu arbeiða tann 12. mánaðin. Vit kunnu í hesum sambandi seta spurnartekin við, um hesir politikkararnir somuleiðis bara skuldu fingið løn í 11 mánaðar og síðan arbeitt tann 12. fyri at tjena sær nøkur oyru. Hetta er ikki ein haldgóður retorikkur ella hugburður at hava. Hetta vísir týðiliga, at man hvørki virðir tað arbeiðið, lesnaðurin krevur, ella tey lesandi.
Við at veita lesandi stuðul í 12 mánaðir er politiska skipanin við til at geva teimum lesandi møguleikan til at hava eitt virðiligt lestrarlív. At vera undir hægri lesnað er eitt fulltíðaryrki, sum eigur at verða mett sum eitt fulltíðaryrki, og tí eigur lestrarstuðul fulla tíð sjálvsagt at fylgja við. Hetta er samstundis við til at gera, at Føroyar kemur eitt fet nærri ætlanini at gerast eitt kappingarført útbúgvingarland.
Føroyar vilja útbúgva fólk fyri kr. 1500 um árið
Samstundis sum lesandi í Føroyum fáa meira í stuðli, so eru tað tey lesandi uttanfyri Føroyar, sum skulu gjalda fyri tað - Landsstýrið hevur nevniliga avgjørt at lækka ferðastudningin til føroysk lesandi uttanlands við kr. 900. Hetta tykist at vera ein framhaldandi niðurraðfesting av føroyskum lesandi uttanlands, tí hesin ferðastudningur hevur í fleiri umførum verið skerdur - úr kr. 4800 niður í kr. 2400 og nú kr. 1500. Og hesaferð er tað ikki tí, at landið ikki hevur ráð at veita hann, men tí marknaðurin er broyttur. Bíligu ungdómsferðaseðlarnir hava staðið okkum í boði í minni enn eitt ár. Marknaðurin broytist í heilum og hvør veit, um ferðaprísurin er tann sami um eitt ella tvey ár? Kunnu vit tá aftur vænta, at ferðastudningurin fer at hækka? Hetta loyva vit okkum at ivast í, tí tað verður ikki lagt upp til fylgjandi eftirmetingar av skerjingini og tess samsvar við marknaðin. Nei, málið snýr seg í hesum førinum ikki um, hvørs man hevur ráð ella ikki, men um vantandi politiska raðfesting. Er tað veruliga so, at Landsstýrið ikki kann raðfesta lesandi í Føroyum uttan at niðurraðfesta føroysk lesandi uttanlands? Talan er her, í hvussu so er ikki um eina uppraðfesting, men heldur eina umlegging.
Endamálið við ferðastudninginum er at fáa føroyingar, ið leita sær til onnur lond í útbúgvingarørindum, at koma heim til Føroyar aftur eftir loknan lesnað. Hetta verður gjørt við at stuðla fíggjarliga soleiðis, at tey lesandi og børn teirra hava møguleika at koma heim til Føroya. Á henda hátt verður tilknýtið til móðurlandið varðveitt, og sannlíkindini fyri at fólk flyta heim aftur økt. Men vil man nú, aftaná at hava havt tilflyting í eitt ella tvey ár, veruliga siga, at man er so tryggur, at man vil niðurraðfesta tann fíggjarliga stuðulin til tey lesandi uttanlands til at koma heim at vitja undir lesnaðinum?
Vit undrast á, at Landsstýrið, heldur enn at fegnast um, at ferðaprísurin er farin niður, og at studningurin røkkur til næstan tvær ferðir heim um árið, velur at skerja ferðastudningin og soleiðis tvíhalda um, at studningurin bara skal røkka til eina ferð heim. Hetta uttan nakra trygd um víðari marknaðartillaging, um ferðastuðulin seinni ikki røkkur til tað einu ferðina. Hetta er, í hvussu so er, ikki við til at styrkja tilknýtið til Føroyar.
Hvat við at prístalsviðgera lestrarstuðulin?
Nú Landsstýrið er upptikið við at prístalsviðgera ferðastudningin eftir marknaðarprísinum, hví so ikki taka hesa prístalsviðgerina meir í álvara og fara undir hesa somu dagføring við eitt nú lestrarstuðlinum til lesandi í Føroyum soleiðis, at lesandi kunnu hava ráð til at røkja lesnaðin fulla tíð? Tað er ongin loyna, at lesandi í Føroyum noyðast at arbeiða viðsíðurnar av lesnaðinum fyri eitt nú at gjalda fyri bústað og uppihald, og tey virka tí uppá ongan máta undir ideellum viðurskiftum, har lesnaðurin kann fáa tað raðfesting, hann eigur at fáa. Ein verulig prístalsviðgerð av studningi er ikki ein, sum hevur sparingar fyri eyga, men ein, har tað veruliga verður prístalsviðgjørt soleiðis, at peningurin kemur at samsvara við kostnaðarstøðið.
Kostnaðarstøðið í Føroyum er sera høgt, og lestrarstuðulin og bústaðarmøguleikarnir hjá lesandi eru als ikki nøktandi. Tað er sjálvandi gleðiligt, at broytingar eru komnar tann rætta vegin, eitt nú við at veita lestrarstuðul 12. mánaðan, og at tað nú eru komnar lestraríbúðir, men hetta eru lutfalsliga lítil fet, sæð í mun til tað sum skal til, um vit skulu lyfta útbúgvingarøkið í Føroyum. Eitt dømi um vantandi raðfesting er, at Fróðskaparsetrið ikki hevur fingið tað játtanina, tað hevur eftirlýst. Gamaní hevur Fróðskaparsetrið fingið 8,8 mió. kr. hetta umfarið, men harav fer størsti parturin til Sjóvinnuhúsið og restin til lønir og rakstur.
Hinvegin hevur Setrið verið noytt at gera sparingar á útbúgvingum, og hetta er (sjálvsagt) eitt stórt afturstig fyri bæði lesturin og fyri hugburðin hjá teimum lesandi. Hesar sparingar hava við sær, at t.d. ískoytislessnaður, vallærugreinar og starvslæra lækka í tali og vikum. Tað kann ikki verða rætt, at man vil eggja føroyingum at lesa í Føroyum og so heldur áfram at lata Setrið bløða. Setrið má gerast kappingarført við onnur universitet soleiðis, at tað loysir seg at velja Føroyar.
Íløga heldur enn útreiðsla
MFS vil tí heita á politisku skipanina at skifta hugburð og byrja at síggja útbúgving og tey lesandi sum eina íløgu heldur enn eina útreiðslu. Nú er nokk tosað um ætlanir um at raðfesta útbúgving - vit ynskja at síggja og merkja framburð í verki. Hetta skal ikki fremjast við einans at umleggja pening frá einum enda í hin, men við at gera íløgur og tryggja øllum pørtum tær bestu fortreytirnar. At veita lestrarstuðul 12. mánaðin er ein góð byrjan.
Meginfelag Føroyskra Studenta
4. oktobur 2017


text:
Rakstrarliga úrslitið hjá Elektron gjørdist munandi betri í 2015 enn í 2014. Úrslitið av rakstrinum gjørdist nevniliga 2,7 milliónir krónur í 2015 í mun til 300.000 krónur í 2014. Hetta er ein hækking í rakstrinum á 2,4 milliónir krónur.
Kortini endaði roknskapurin á einum halli á 7,3 milliónir krónur. Orsøkin er, at neyugt hevur verið at útreiðsluføra 10 milliónir krónur vegna seinkingar og meirkostnað av umlegging av stórtelduni frá IBM til Microsoft-tøkni.
Sølan hjá Elektron í 2015 var á leið tann sama sum í 2014, á leið 86 milliónir krónur. Samlaði starvsfólkakostnaðurin var 37,1 millión krónur, sum er 25 prosent minni enn árið fyri. Vørunýtslan og annar kostnaður var 43,3 milliónir krónur, og tað hinvegin 24 prosent hægri enn árið fyri.
Í 2015 vóru í miðal 60 fólk í starvi hjá Elektron, og felagið hevði við ársenda ein tøkan pening á 5,5 milliónir krónur.
- Elektron hevur góðar vónir til framtíðina, sigur Elektron í tíðindaskrivi. Løgtingið hevur sett sær sum mál at talgilda Føroyar. Hetta mál er framsøki og neyðug, og Elektron sær stórar møguleikar í hesum innan bæði hýsing, menning, ráðgeving og kunningartænastu.
Í nevndini fyri Elektron sita nú Janus Thomsen, Sóleyð Hofgaard, Bjarni Askham Bjarnason og Marner Mortensen, umframt starvsfólkaumboðini Elsa Maria Hansen og Marner Hansen. Eftir aðalfundin skipaði nevndin seg við Janus Thomsen sum formanni og Sóleyð Hofgaard sum næstforkvinnu.


text:
Í greinini verður viðgjørt, hvussu tað at nýta ílegur frá avbyrgdum fólkasløgum kann verða við til at skapa nýggja vitan um týdningarmiklar ílegur fyri bipolara sjúku. Bipolar sjúka ávirkar umleið 1% av fólkunum í verðini og arvur verður mettur at vera 75% av orsøkini til sjúkuna.
Vísindaliga greinin, sum nýliga er útgivin í tíðarritinum Translational Psychiatry hjá Nature Publishing Group, er úrslit av eini granskingarverkætlan, ið er eitt føroyskt-danskt samstarv innan iPSYCH, sum er ein donsk verkætlan fíggjað av Lundbeckfonden. Lundbechfondurin stuðlar gransking innan psykiatri, serliga innan autismu, ADHD, skisofreni, bipolara sjúku og depressjón.
Í hesi granskingarverkætlan vóru ílegur á arvastreinginum lisnar hjá 28 føroyingum við kendari bipolarari sjúku og av 214 føroyingum, sum ikki hava sjúkuna. Fyri at vita um somu ílegur vóru at finna í bretska fólkaslagnum, vóru úrslitini samanborin við bretar við kendari bipolarari sjúku og bretum, sum ikki hava sjúkuna.
Av úrslitunum vístu fleiri ílegur seg at hava týdning og úrslitini stuðla undir, at ílegur, sum fyrr eru funnar og skrásettar í vísindaligum kanningum, hava týdning, eins og nýggir risikofaktorar og sjáldsamir variantar av ílegunum eisini eru funnin og kunna geva týdningarmikla lívfrøðiliga vitan um bipolara sjúku.
Millum annað hesar tvær ílegurnar:
Ein ílega, sum stýrir NO (kvælstofoxid). Vit kenna hetta sum eina gassart, men hetta finst eisini í mannakyknum og kann brúkast sum boðberi millum kyknur hjá nervakyknum. Mótvegis nógvum øðrum boðberum, so kann NO vinna fram frá kyknu til kyknu, uttanum vanliga signalvegin millum kyknur. Eitt evni, sum kann ávirka NO, er Serotoninøkjarar, sum finnast í eydnubollum.
Onnur ílega, sum er funnin, stýrir NCL (Nucleolin), hetta evni er uppií at búna ribosom. Í ribosomum er tað, at tann genetiska kodan verdur "týdd", hvussu hon skal brúkast í kyknuni, t.d. hvørji protein skulu brúkast.
Verkætlanin er í samstarvi við Ílegusavnið og Landssjúkrahúsið. August G. Wang stendur fyri tí føroyska partinum. August G. Wang, Guðrið Andorsdóttir og Marjun Biskopstø eru, saman við øðrum, samhøvundar til greinina.
Greinin kallast: " Whole-exome sequencing of individuals from an isolated population implicates rare risk variants in bipolar disorder” og kann lesast HER


text:
Glað fólk í regni sungu og dansaðu saman við Lukas Graham og Danny & The Veetos.
Fyrsti dagurin á ársins Summar Festivali bjóðaði framúr konsertir, nógv fólk og regn. Lagið var sera gott, hóast vætuna úr erva, og á pallinum spardu tónleikarar og sangarar seg ikki.
Stóra navnið hóskvøldið var Lukas Graham, sum spældi sína seinastu konsert á einari ferð, sum byrjaði á Vágsbøi fyri tveimum árum síðani. Lukas Graham gav føroyingum alt, sum hann hevði, og var sera takksamur fyri móttøkuna, hann enn einaferð fekk í Føroyum.
Danny & The Veetos høvdu poppveitslu á Vágsbøi, og á hinum pallunum vóru frálíkar konsertir við Konni Kass, Sámal Ravnsfjall, Olvheðin Jacobsen og Vincent.
Ovast ber til at síggja video, sum Raclip hevur framleitt, frá hósdegnum á Summar Festivalinum.


text:
Men eigur tað at koma fyri, at tveir gekkar eru fullkomiliga eins?
Tað hava vit spurt Kringvarp Føroya um, og svarið er, at tað kann koma fyri.
Kringvarpið sigur soleiðis við Dimmalætting um tilburðin við teimum báðum eins seðlunum:
”Gekkaseðlar verða framleiddir í røðum. Tey somu tølini ganga aftur í hvørjari røð. Vit býta seðlarnar út til sølustøðini eftir nummarrøð, og tað merkir, at tú ikki kanst keypa tveir eins gekkaseðlar á einum sølustaði, men tú kanst fáa eins seðlar, um tú keypir seðlarnar frá ymiskum sølustøðum (sannlíkindini fyri hesum eru tó sera lítil).”
Lagt verður afturat, at talan er um seðlarøðir við somu tølum og kontrolltølum. Fyri einstaka vinnarin er tað líkamikið, hvørji tølini og kontrolltalið er – øll vinna 400 krónur ella 500 krónur, men tey sum eru heppin at koma ígjøgnum, vinna harumframt ein lúku- ella leypavinning.


text:
Leita
-
Seinastu tíðindi
Kalendarin
- N/A, 10. marts 2018 – Harraborðhald
- N/A, 24. marts 2018 – 25. marts 2018 – Útleigað
- N/A, 13. oktober 2018 – 14. oktober 2018 – Útleigað
Kalendarin
Savn
Kategoriarkiv: Tíðindi
Leiga Stóra Pakkhús – prísir
Stóra Pakkhús
Stóra Pakkhús er eitt sera spennandi hús, sum verður brúkt til alskyns endamál.
Hevur tú áhugað í at leiga Stóra Pakkhús til t.d. føðingardag, barnadóp, konfirmatíon, veitslu, ein fund ella annað, so er bara at lata okkum frætta.
Leiguprísirnar eru hesir:
Veitslur, føðingardagur o.t. (húsið tøkt frá fríggjadegi seinnapart til sunndag seinnapart): 2.000 kr.
Barnadópur og konfirmatión: 1.500 […]
Udgivet i Tíðindi Kommentarer lukket til Leiga Stóra Pakkhús – prísir
Harraborðhald 11. mars
Leygarkvøldið 11. mars verður árliga Harraborðhaldið í Stóra Pakkhúsi.
Atgongumerkir verða seld fríggjadagin 3. mars kl. 17 – og tað er avmarkað atgongd.
Udgivet i Tíðindi Kommentarer lukket til Harraborðhald 11. mars
Spurnakapping millum arbeiðspláss
Leygarkvøldið 12.mars kl. 21:00 verður skipað fyri einari spennandi spurnakapping í Stóra Pakkhús í millum arbeiðspláss, eindir og stovnar í Vági.
Tað verður skipað soleiðis, at hvørt arbeiðspláss ger sín egna bólk, sum er mannaður av minst 3 og í mesta lagið 5 starvsfelagum. Øll eru annars vælkomin við sum fjepparir.
Vinningurin er, at alt arbeiðsplássið, hjá […]
Udgivet i Tíðindi Kommentarer lukket til Spurnakapping millum arbeiðspláss
Atgongmerkini til Harraborðhaldið
Leygardagin 27. februar verður árliga Harraborðhaldið í Stóra Pakkhúsi. Og atgongumerkini verða seld í Stóra Pakkhúsi fríggjakvøldið 19. februar kl. 17.
Á skránni til Harraborðhaldið er góður matur, felags sangur og undirhald.
Í ár fer Mortan Petersen at standa fyri undirhaldinum. Eisini verður á skránni spurnarkapping undir heitinum “árið sum fór”.
Eftir borðhaldið í Stóra Pakkhúsi verður farið […]
Udgivet i Tíðindi Kommentarer lukket til Atgongmerkini til Harraborðhaldið
Árliga Harraborðhaldið í Stóra Pakkhúsi
Árliga Harraborðhaldið í Stóra Pakkhúsi verður leygarkvøldið 27. feb. 2016.
Lýst verður nærri seinni hvør matarskráin er og nær atgongumerkini verða seld.
Udgivet i Tíðindi Kommentarer lukket til Árliga Harraborðhaldið í Stóra Pakkhúsi
BARR-QUIZ og LIVE tónleikur leygarkvøldið 19. des.
Leygarkvøldið 19. des. verður BARR – Quiz við Dagfinn Olsen kl 22:00 Tema: Jól & nýggjár. Og frá uml. kl. 00.00 spælir og syngir Ingi Poulsen.
Udgivet i Tíðindi Kommentarer lukket til BARR-QUIZ og LIVE tónleikur leygarkvøldið 19. des.
Brian John Huges og Sigmar Sørensen LIVE leygarkvøldið 28. nov.
Leygarkvøldið 28. nov. spæla teir báðir vælumtóktu Brian John Huges og Sigmar Sørensen, góðan og festligan barr-tónleik.
Udgivet i Tíðindi Kommentarer lukket til Brian John Huges og Sigmar Sørensen LIVE leygarkvøldið 28. nov.
Fimm’ari og opið hvørt fríggjakvøld og leygarkvøld
Hvørt fríggjakvøld frá kl. 17 til kl. 19 er Fimm’ari í Stóra Pakkhúsi. Harumframt er eisini fast opið frá kl. 22 til kl. 04 hvørt fríggjakvøld og hvørt leygarkvøld.
Fleiri leygarkvøld um mánaðin eru tiltøk á skránni, sí eisini kalendaran her á heimasíðuni.
Verðið vælkomin í hugnaliga umhvørvið í Stóra Pakkhúsi.
Udgivet i Tíðindi Kommentarer lukket til Fimm’ari og opið hvørt fríggjakvøld og leygarkvøld
BARR-QUIZ og LIVE-tónleikur 14. nov.
BARR-QUIZ og LIVE-tónleikur í Stóra Pakkhúsi leygarkvøldið 14. nov.
Byrjað verður kl. 22:00 við Quiz v/ Dagfinn Olsen, og aftaná, umleið kl. 00:30 spælir og syngur Bergur Gudmundsen.
Udgivet i Tíðindi Kommentarer lukket til BARR-QUIZ og LIVE-tónleikur 14. nov.
J-dagurin fríggjadagin 6. nov.
Jólabryggið hjá Føroya Bjór kemur fríggjadagin 6. november. Eins í fjør fara vit at gera nakað burtur úr J-degnum.
Frá Føroya Bjór siga bryggjarar um jólabryggið 2015, at nógv er gjørt burtur úr góðsku og neyvari samanseting av rávørunum. Sera góð skotsmál eru eisni givin frá útlendskum serfrøðingum, ið hava smakkað Jólabryggið hjá Føroya Bjór 2015.
Føroya […]
Udgivet i Tíðindi Kommentarer lukket til J-dagurin fríggjadagin 6. nov.


text:
Tað er Hagstova Føroya, sum hevur gjørt tølini fyri landið upp, og tað er ójavnt býtt.
Samanlagt taldu borgarar í fátækraváða í Føroyum 10,8% í 2014, men í bæði Suðurstreymoy og í Eysturoy er talið minni, meðan tað er hægri í hinum sýslunum kring landið. Serliga sígga tølini fyri Sandoynna og Suðuroynna, har talið støðugt er økt ár um ár síðan 2011, men nógv ringast stendr til í Sandoynni.
Í Sandoynni er vandin næstan dupult so stórur sum aðrastaðni í landinum, og heili 19,2 rosent eru í fátækraváða har, meðan taliðfyri Suðuroynna er 15,9.
Einasta stað í landinum, tað gongur rætta vegin, er Norðstreymoy, har talið av teimum í fátækraváða er í minking.


text:
fríggjadagur, 29. juni 2007 16.36 - Innland
Kommunurnar vildu ikki vita av tilboðnum hjá landsstýrismanninum í fíggjarmálum, sum roynir at minka útreiðslurnar næsta ár. Nú situr hann eftir við einum "gentleman agreement", sum hann sigur, um minni útreiðslur.
Magni Laksafoss vildi hava eina sjálvbodna skipan, sum hjálpir kommununum, sum hava fáar inntøkur, og teimum, sum hava stórar útreiðslur. Tað skuldi gerast við lægri landsskatti, hægri kommunuskatti og minni endurgoldið MVG.
- Útreiðslurnar hjá kommununum høvdu minkað 65 milliónir krónur, sigur Magni Laksofoss.


text:
20. Mai 2017
Etið saman tiltakið eisini væleydnað á Perulutorginum í HavnHar bleiv bjóðað hummus av beluga linsum og reyðrót við broysknari kálrabirót, royktur føroyskur svartkalvi við karsi, hummus av kikertrum, persillu og gularót drússað við græskarkjarnum, epli, blómkál og salat við spísskál og heilhveiti. ...
19. Mai 2017
Eini 150 fólk vitjaðu tiltakið Etið Saman í Riberhús, har borðreitt var við:Marinerað grilla laksaspjót Høvdasúpan av ræsaðum toskahøvdum við grønmeti og fiskapylsubitum í Ein heilsugóðan rætt við fiskapylsu, rótfruktum og eplum, knækbreyð og hummus Ymiskt afturviðStórt fruktfatRávørurnar vóru turkað høvd frá høvdavirkinum(FMP), grønmetis fiskapylsur...
19. Mai 2017
Etið saman í Klaksvík Í dag varð boðið til átuliga tiltakið “Etið saman” í Gamla Seglhúsinum. Hetta er tiltak, sum Fólkaheilsuráðið saman við Klaksvíkar kommunu skipa fyri, meðan Húsarhaldsskúli Føroya við Jóhannu á Tjaldrafløtti og Joan M. Sivertsen, borðreiddu við spennandi,...
19. Mai 2017
Útivikan 2017 Mánadag 22. mai, kl. 18:00: Spøl á vøllinum Innan Glyvur Týsdag 23. mai, kl. 18:00: Grilling við Lítlafløtt - hvør hevur sítt við, sum tey ætla at grilla Mikudag 24. mai, kl. 18:00: Gongutúrur við frásøgumanni gjøgnum Strandatún. Farið...
17. Mai 2017
Etið saman verður kring landið fríggjadagin 19. mai frá 15.30 - 17.30
16. Mai 2017
Fólkaheilsuráðið setir fokus á skúlaungdóm, har børnini fáa undirvísing í heilsu, tó ikki í skúlastovuni ella uppi frá talvuni, men á fótbóltsvølli. Tey fáa eitt breitt innlit í heilsutættir, meðan tey fremja fysiska venjing. Pilotkanningar hava víst, at børnini bæði betra likamligu heilsustøðuna, fáa...
16. Mai 2017
Etið saman verður í:
Sandavági - Pakkhúsið úti á Gjógv
Tvøroyri - Seglloftið
Vági - Hotel Bakkin
Tórshavn - Perlutorgið
Fuglafirði - Riberhús
Klaksvík - Gamla Seglhúsið
Sandi - Kommunuskrivstovan
09. Mai 2017
Kanning hjá FólkaheilsuráðnumNýggj kanning frá Fólkaheilsuráðnum staðfestir enn einaferð, at Føroyar eru eitt framúr land at búgva í, og at lívsnøgsemi føroyinga er væl hægri enn í grannalondum okkara, sum annars eru heimsins eydnusamastu lond. Kanningin er gjørd eftir leisti hjá OECD kallað Better Life,...


text:
Tað eru 72 persónar við føroyskum tilknyti í bláu bókini, og í ár eru fýra nøvn komin afturat, millum annað Aksel Johannesen, løgmaður. Samanlagt eru 8.515 nøvn í Kraks, og sum øll eru virkin í antin vinnu, mentan ella politikki
Hesi eru millum nøvnini:
Joen Andreassen, Eyðun Andreassen, Magni Arge, Óli Breckmann, Kristian R. Davidsen, Beinta Festirstein, Edward Fuglø, Árni Gregersen, Steffen Stummann Hansen, Leivur Harryson, Zacharias Heinesen, Mikkjal Niels Helmsdal, Gunnar Hoydal, Marner Jacobsen, Regin Johan Jacobsen, Bárður Jákupsson, Jógvan Jespersen, Edmund Joensen, Hans Jacob Joensen, Herálvur Joensen, Høgni Debes Joensen, Jóan Pauli Joensen, Aksel Vilhelmson Johannesen, Tryggvi Johansen, Hanus Kamban, Teitur Lassen, Gudrun Ludvig, Malan Marnersdóttir, Esbern Midjord, Bjarti Mohr, Heðin Mortensen, Jóannes Niclassen, Hergeir Nielsen, Jóanes Nielsen, Amariel Matras Norðoy, Martin Næs, Árni Olafsson, Hans Pauli Olsen, Torbjørn Olsen, Rói Reynagarð Patursson, Tróndur Patursson, Wilhlem Eyðinsson Petersen, Sigurd Poulsen, Sunleif Rasmussen, Guðrun Rógvadóttir, Klæmint Weihe.


text:
"Mezzoforte 40th anniversary tour 2017", eitur konsertferðin hjá kenda íslendska bólkinum Mezzoforte á enskum. Og tað er eisini orsøk til at fáa boðskapin út í onnur enn norðurlendskttosandi lond. Mezzoforte hevur frá tí, at bólkurin slóð ígjøgnum á altjóða pallinum við lagnum Garden Party í 1982, kunna havt konsertir um alla klótuna. Bólkurin varð stovnaður í 1977, og tí ber nú til at hátíðarhalda 40 áradagin.
Tað verður upprunamanningin í Mezzoforte, sum skal á pallin í Norðurlandahúsinum leygarkvøldið 14. oktober klokkan 19.30. Tað vil siga Gulli Briem, Eythor Gunnarsson, Johann Asmundsson og Fridrik Karlsson. Eisini verður svenski saxofonisturin Jonas Wall við í Føroyum og unga íslendska stórtalentið Ari Bragi Kárason á trompett. Sagt verður harafturat, at tað eisini verða aðrir gestatónleikarar.
Nógv atgongumerkir longu seld
Tó, at einki hevur verið alment frammi um konsertina hjá Mezzoforte í Norðurlandahúsinum í oktober, so eru longu nógv sum hava funnið útav, at atgongumerkir kunnu keypast á nlh.fo. Hósmorgunin, tá vit vóru inni og hugdu í søluskipanini, vóru á leið 2/3 av atgongumerkjunum seld.


text:
Tryggingarfelagið Føroyar skal hava nýggjan stjóra.
Tað boðar nevndin í felagnum frá í tíðindaskrivi, sum er sent miðlunum fyri løtu síðan.
Har stendur at lesa, at Regin Hammer fer frá sum stjóri í Tryggingarfelagnum Føroyar, tí nýggja nevndin, sum varð vald fyri kortum, ynskir at byrja við nýggjum stjóra.
- Nevndin ynskir, at áherðsla verður løgd á tvørgangandi samstarv - bæði í felagnum og innan samtakið sum heild. Nýggi stjórin skal standa á odda fyri hesum arbeiði, verður sagt í tíðindaskrivinum.
Arni Brattaberg, nevndarformaður í TF Holding, er í tíðindaskrivinum endurgivin fyri at siga, at nevndin í Ognarfelag Tryggingartakaranna ynskir at fáa ein nýggjan stjóra, sum saman við nýggju nevndini í Tryggingarfelagnum Føroyar skal mynda nýggju leiðsluna í felagnum.
- Sameiningin millum Tryggingarfelagið Føroyar og hini feløgini í samtakinum skal styrkjast og mennast enn meira, sigur Arni Brattaberg í tíðindaskrivinum.
Regin Hammer fer frá eftir fimm ár sum stjóri í Tryggingarfelagnum Føroyar, og hann fer eisini frá sum stjóri í TF Holding og í Ognarfelag Tryggingartakaranna.
Nevndin er í løtuni í eini tilgongd, har leitað verður eftir nýggjum stjóra til Tryggingarfelagið Føroyar, og til nýggjur stjóri er funnin, røkir Mortan Poulsen, sum eisini er stjóri í Betri Pensjón, starvið sum stjóri í Tryggingarfelagnum.


text:
Tórshavnar kommuna og Havnar Sjónleikarafelag hava júst gjørt samstarvsavtalu um virksemi fyri 2017/18. Kommunan hevur í mong ár stuðla Havnar Sjónleikarafelag, men er hetta fyrstu ferð slík formlig avtala er gjørd, skrivar kommunan á heimasíðu síni, torshavn.fo.
Avtalan er gjørd fyri at stuðla og menna samstarvið millum felagið og kommununa. Endamálið er at tryggja karmarnar til, at Havnar Sjónleikarfelag sum sjálvsognarstovnur kann menna mentanar- og listaligt virksemi og tilboð til tess at veita enn betri upplivingar fyri so nógvar borgarar sum gjørligt. Avtalan skal gagna virkseminum og tiltøkum hjá felagnum.
Í avtaluni vera eisini sett ítøkilig mál um virksemi og átøk komandi árið. Kommunan letur 800.000 kr. í stuðli til felagið, ið m.a. fer til at halda søguríka bygningin. Ætlanin er at avtalan skal eftirmetast regluliga, tá verður eisini støða tikin til møguliga endurnýggjan av avtaluni og tilhoyrandi virksemi og tiltøk avtalað fyri komandi árið.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Johanne Schmidt-Nielsen roynir tann boykottaða makrelin.
Mentanarnáttin 2013
Tíðindi
2018/01/09
Sonevndu veddingarpengarnir tryggja á hvørjum ári umleið 20 mió. til føroyskt ítróttar- og frítíðarlív. Ein stórur partur av hesum stavar frá Danske Spil, sum sigst vera ein uppløgd fyritøka hjá borgarligu donsku stjórnini at einskilja.
les meir
2018/01/04
- Áhugin fyri gengransking er sera stórur, men granskingin er sera dýr - og tí gera tær stóru fyritøkurnar sínar íløgur har, sum karmarnir eru tryggast og best, sigur Sjúrður Skaale.
les meir
RSS


text:
Køkurin er ein deild undir Tænastudeplinum. Køkurin framleiðir mat til:
Sjúklingar, Matarhøllina, Kafeina og til fundar- og skeiðsvirksemi.
Matarskráin sæst niðast til høgru á forsíðuni.
Køkurin er opin hvønn dag frá kl. 7.00 til 15.00
Eisini hevur køkurin ábyrgd av Kafeini í forhøllini.
Í køkinum starvast økonomur, føðsluatstøðarar og køkshjálpir.
Køkurin er góðkendur til at útbúgva føðsluatstøðarar. Kunning um útbúgvingina fæst við at klikka á leinkjuna føðsluatstøðari.
Eisini hevur køkurin eitt samstarv við Metropol, og lesur tú Sundhed og ernæring, er tað møguligt at koma í starvsvenjing.
Í januar 2013 byrjaði ein granskingarverkætlan á B6, sonevnda "kostverkætlanin á B6". Kostverkætlanin hevur sína egnu heimasíðu her.


text:
• Húsarhaldsburturkast, so sum matleivdir, skitið papp, krukkur, pakkiplast.
• Annað burturkast, so sum timbur, flamingo, teppir, møblar, plast, plattar.
Burturkast at brenna skal vera væl skilt, so at einki av hesum fer í:
• Burturkast at endurnýta
• Burturkast at tyrva
• Serliga dálkandi burturkast
• Lutir og evni sum skaða ovnin hjá IRF, t.d. jarn, trýstfløskur, neyðbluss, fýrverk, patrónir, kemiskur lútur v.m.
Hvar kann tað latast inn?
Privat: Í gráa IRF posan, sum hvørja viku verður heintaður av IRF. Tá ið tú ruddar út, ella hevur størri nøgdir, skulu hesar á kommunalu endurnýtsluplássini.
Vinna og kommunur: Eftir avtalu við IRF


text:
Rúni Bro Róin er 32 ára gamal úr Hoyvík. Hann hevur higartil luttikið í samráðingum fyri 100 milliardir. Í starvinum sum stjóri fyri íløgufígging hjá DONG situr Rúni, við ábyrgd fyri strategisku skipanini av einum av teimum størstu íløgufíggjarætlanunum í Danmark.
Eg hitti Rúna Bro Róin á høvuðsskrivstovuni hjá DONG í Hørsholm stutt uttanfyri Keypmannahavn. Hann var fryntligur og bjóðaði mær ein góðan bita á skrivstovuni hjá sær, meðan vit prátaðu um starvið sum Head Of Co í DONG, um fyritøkuna og um Rúna sjálvan. Hann leggur fyri við at siga, at hetta er hann, ið úttalar seg vegna Rúna ikki vegna DONG.
DONG er ein risafyritøka, ið hevur Norður Atlantshavið sum eitt av sínum fremstu arbeiðsøkjum, tí ynskir stjórin fyri íløgufígging sjálvandi ikki, at eitt prát við hann skal tolkast, sum almenni politikkurin hjá DONG.
Las økonomi
Rúni vaks upp í Hoyvík, gekk í Hoyvíkar skúla og fór síðan í student í Hoydølum. 20 ára gamal fór hann til Århus at lesa búskap.Her gekk sera væl. Á hvørjum ári sendir Århus Universitet seks fólk til Cranfield School Of Management í Onglandi at luttaka í eini eitt árs MBA útbúgving. Tú sleppur at taka tann kreativa helminingin av MBA’ini. Tann teoretiska partin fært tú góðskrivaðan fyri lesturin í Århus. Rúni søkti luttøku og varð valdur út av universitetinum at fara til London. Hetta hevur nógv at týða fyri starvsmøguleikar í summum londum, sigur Rúni.
Afturkomin til Århus gjørdi hann útbúgvingina í búskapi lidna innan fyri tey ætlaðu fimm árini.
Í starv hjá TDC
Eftir lokna útbúgving varð hann settur í starv hjá danska telerisanum TDC í Keypmannahavn. Har arbeiddi hann við búskaparligari greining. Men eftir hálvt annað ár hjá TDC, var hann vorðin deildarleiðari. Hann varð verðandi hjá TDC í fýra ár og fekk har royndir við at arbeiða við stórum íløguætlanum. Saman við DONG er TDC ein av teimum fyritøkunum við størstu íløgufíggjarætlaninini í Danmark.
Headhuntaður
Í 2001 kom fyrrverandi stjórin í danska fíggjarmálaráðnum Anders Eldrup í starv sum stjóri í DONG. Hetta hevði stórar umskipanir í fyritøkuni við sær. Í hesum sambandi varð leitað eftir best egnaðu fólkunum. DONG brúkar sokallaða headhunting, har teir velja best egnaðu fólkini til leys størv og bjóða teimum tey. Sum skilst stóð navnið hjá Rúna á listanum, og hann varð settur í starv við projektleiðslu. Hann fór sostatt úr einum starvið við beinleiðis leiðslu til eitt starv projektleiðslu. Hann gjørdist tó heilt skjótt deildarleiðari í DONG.
100 milliardir
Rúni Bro Róin er nú 32 ára gamal. Hann hevur higartil luttikið í samráðingum fyri 100 milliardir, nakrar av samráðingunum eru enn ikki endaliga gjøgnumførdar, men nógvar eru. Størsti einstaki sáttmálin hann hevur samráðst um, var áljóðandi 24 milliardir.. Eg spurdi hann, um peningur ikki missir sítt virði, tá man arbeiðir við so stórum upphæddum. Men tað helt hann ikki “Peningur fær bara ymisk virði. Um tú samráðist um ein sáttmála, sum er 24 milliardir, so hevur peningurin eitt virði, er sáttmálin um eina millión, hevur peningurin eitt annað virði, og tá eg komi til hús, hevur hann eitt heilt triðja virði.”, sigur Rúni. Hann heldur tó, at tað er áhugavert, tá tú samráðist um stóru sáttmálarnar, at tú kanst uttan himpr biðja 100-200 fólk koma til arbeiðis, ella fara út og keypa júst tann rætta serfrøðingin til onkra uppgávu.
Situr við samráðingarborðið
DONG byrjaði fyrst í 1980’unum sum danskt olju- og gassfelag, men virksemið er altsamt vaksið hesi árini, og við íløgum og yvirtøkum bæði í Danmark og í útlandinum er felagið, ið danski staturin eigur, vorðið ein risi, ið millum annað eigur stórar partar av danska elkervinum, stór olju- og gassøki í bæði donskum og útlendskum havøki, umframt nógv annað virksemi innan orku. Felagið hevur skrivstovur í Danmark, Noregi, Svørríki, Týskland, Hollandi og Stóra Bretlandi. Rúni spælir ein virknan leiklut í yvirtøkunum. Deildin hjá honum tekur sær av fíggjarliga partinum og av strategi. Rúni situr ofta sjálvur við samráðingarborðið, onkuntíð sum samráðingarleiðari, onkuntíð aftan fyri í øðrum leiklutum.
Rúni greiðir frá at munur er á hvussu langa tíð ymisku transaktiónirar taka. Her eru tíðarskeið frá einari viku og upp í trý ár. Starvið er altíð avbjóðandi, men størta avbjóðingin er ivaleyst at halda tann góða hugburðin, tá tú situr og samráðist á triðja ári.
Úr jólafrítíð til arbeiðis
Rúni arbeiðir nógv, kanska ov nógv viðgongur hann, og ferðin er altíð høg. Eg havi upplivað at verða kallaður til Danmarkar úr jólafrítíð í Føroyum, og at verða vaktur mitt um náttina, tí okkurt er áfatt. Men hinvegin kann hann halda ein frídag um hann hevur hug til tað. Í næstum fer hann t.d. tríggjar vikur til Brasilia at ferðast..
Karate gevur frið
Umframt starvið í DONG roynir hann at menna sín leiðsluførleika við at taka ein útbúgving innan leiðslu. Men alíkavæl sær hann nógv til vinfólkini og er í biograf upp fleiri ferðir um vikuna. Men hóast ferðin er høg, kennir hann ikki nógv til strongd. Hann greiðir frá, at lykilin til hetta er Karate. Tá hann flutti til Keypmannahavnar byrjaði hann at ganga til Karate á Nørrebrogade. Hann gongur nú tríggjar ferðir um vikuna í einum av teimum mest siðbundu karatefeløgunum í Danmark. Har fyrigongur alt á japanskum, tú situr lágt og bukkar fyri hvør øðrum. “Tá tú ert til Karate, noyðist tú at vera til staðar, um tú gongur og hugsar um okkurt annað, so er avrokningin kontant.”, sigur Rúni. Hetta hjálpir honum við at skapa javnvág í gerandisdegnum.
Donsk vinfólk
Rúni býr á Christianshavn eitt hanagleiv frá Norður Atlantsbryggjuni, og Bryggjarn er hansara samband við føroyska útisetasamfelagið. Flestu vinfólkini eru danir, og føroysku vinfólkini eru antin í Føroyum ella í Noregi. Men hann plagar onkuntíð at fara til tiltøk á Bryggjuni. T.d. hjálpti hann til, tá ólavsøkan varð hátíðarhildin. Hetta helt hann vera sera stuttligt. Hann heldur orsøkina vera, at hann læs í Århus og flutti síðan til Keypmannahavnar. Tá flutti hann frá teimum føroyingunum, ið hann kendi har.
Hann heldur annars sambandið við føroysku røturnar við at ferðast heim til Føroyar so ofta, ið til ber.
Áhugamál í Føroyum
DONG er eitt virkið við nógvum áhugamálum í Føroyum, og sum hevur Føroyar í sínum framtíðarætlanum. Men hetta er ikki eitt øki, ið Rúni fæst við til dagligt. Men honum dámar væl at arbeiða á einum virkið, ið hevur við Føroyar at gera, og hetta ger sjálvandi, at tað er møguligt, at hann í framtíðini fer at hava okkurt við Føroyar at gera.
Droymdi um hetta í 1.G
Rúni er í einum av hægstu størvunum í Danmark innan sítt øki, men hann heldur ikki, at hann er komin á mál enn. “Hetta er akkurát tað, ið eg droymdi um, tá eg gekk í 1.G. Men eg dugi at síggja nógvar avbjóðingar enn. Eg eri ikki bundin at Danmark, og heimurin er stórur.”, sigur hann. Men hann heldur, at enn eru nógvar spennandi avbjóðingar í DONG, millum annað størsta danska børsnoteringin nakrantíð, tá danski staturin fer at lata partabrøv í DONG til sølu.
Rúni ivast í, um hann nakrantíð flytir til Føroyar aftur. Hann sær ikki sum nú nakrar nóg spennandi yrkisligar avbjóðingar. Men samstundis, so er hann greiður yvir, at hetta kann broyta seg. Hann kennur nógv, ið hava sagt, at tey ongantíð flyta heim aftur, men síðan eru flutt heim og stórtrívast.